## Pravilnik o rekreacijskom ribolovu na moru

### NN 137/2005 (21.11.2005.), Pravilnik o rekreacijskom ribolovu na moru

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2569**

Na temelju članka 7., članka 35.,
članka 35.c i članka 46. stavka 3. Zakona o morskom ribarstvu (»Narodne
novine«, br. 74/94, 57/96, 46/97 – pročišćeni tekst i
48/05.), ministar poljoprivrede, šumarstva i vodnoga gospodarstva donosi

## PRAVILNIK

### O REKREACIJSKOM RIBOLOVU NA MORU

Članak 1.

Ovim Pravilnikom propisuje se:

– način obavljanja rekreacijskog
ribolova na moru;

– način, vrste i količine
ribolovnih alata i opreme koja se smije rabiti u obavljanju rekreacijskog
ribolova na moru;

– visina naknade za obavljanje
rekreacijskog ribolova na moru;

– obrasci i sadržaj dozvola za
obavljanje rekreacijskog ribolova na moru.

Članak 2.

Rekreacijski ribolov na moru
smije se obavljati uz uporabu sljedećih vrsta i količina ribolovnih alata i
opreme:

1. odmet,

ukupno do dva (2) komada, sa
najviše po tri (3) udice na svakom odmetu;

2. kančenica,

ukupno do dva (2) komada, sa
najviše po tri (3) udice na svakoj kančenici;

3. povlačni povraz ili panula,

ukupno do dva (2) komada, sa
najviše po tri (3) udice na svakoj panuli i

4. povraz s kukom za lov
glavonožaca,

ukupno do dva (2) komada.

Članak 3.

(1) Dozvola za obavljanje
rekreacijskog ribolova na moru za hrvatske ili strane državljane (u tekstu koji
slijedi: dozvola) izdaje se:

1. za jedan (1) dan;

2. za tri (3) dana;

3. za sedam (7) dana;

4. za trideset (30) dana ili

5. za tekuću kalendarsku godinu
(godišnje dozvole).

(2) Dozvole za jedan (1), tri
(3), sedam (7) i trideset (30) dana (u tekstu koji slijedi: dnevne i višednevne
dozvole) izdaju se hrvatskim i stranim državljanima.

(3) Dozvole za tekuću kalendarsku
godinu izdaju se samo:

1. hrvatskim državljanima
invalidima Domovinskog rata Repub­like Hrvatske (u
tekstu koji slijedi: HRVI) i

2. hrvatskim ili stranim
državljanima s prebivalištem u Repub­lici Hrvatskoj.

Članak 4.

Visina naknade za dnevne i
višednevne dozvole navedene u članku 3. stavku 1. točkama 1. - 4. ovoga
Pravilnika utvrđuje se u iznosu od:

– 60,00 kuna za dozvolu za jedan
(1) dan;

– 150,00 kuna za dozvolu za tri
(3) dana;

– 300,00 kuna za dozvolu za sedam
(7) dana;

– 700,00 kuna za dozvolu za
trideset (30) dana.

Članak 5.

(1) Visina naknade za godišnje
dozvole navedene u članku 3. stavku 1. točki 5. ovoga Pravilnika utvrđuje se u
iznosu od:

– 100,00 kuna za HRVI;

– 100,00 kuna za osobe do 18
godina života;

– 100,00 kuna za osobe koje su
umirovljenici ili koji su navršili 60 godina života;

– 500,00 kuna za osobe od 19 do
59 godina života i

– bez naknade za osobe s
navršenih 65 godina života, koje imaju prebivalište na otocima i poluotoku
Pelješcu.

(2) Godišnja dozvola iz stavka 1.
podstavka 3. ovoga članka za osobu koja je umirovljenik, a koja nema navršenih
60 godina života izdaje se uz predočenje odreska mirovine.

(3) Starost osoba koja je
navedena u ovom Pravilniku određuje se na način da se uzima u obzir tekuća
kalendarska godina u kojoj osoba do kraja godine navršava određene godine
života.

(4) Ovlaštenici godišnjih dozvola
pored ribolovnih alata i opreme navedenih u članku 2. ovoga Pravilnika, smiju
rabiti i sljedeće vrste i količine ribolovnih alata i opreme:

1. vrše za lov ribe,

do najviše tri (3) komada;

2. stajaći pridneni
parangal,

jedan ili više njih sa ukupno do
najviše sto (100) udica;

3. osti sa ili bez uporabe
umjetne rasvjete,

ukupno do najviše dva (2) komada;

4. naprava (trapula) za lov
velikog crva,

ukupno do dva (2) komada i

5. umjetnu rasvjetu (feral)

jedan komad jačine do najviše 400
kandela (CD).

Članak 6.

U rekreacijskom ribolovu
ovlaštenici dozvola iz članka 3. ovoga Pravilnika ne smiju loviti TUNU (Thunnus thynnus), IGLUNA (Xiphias gladius) i IGLANA (Tetrapturus belone).

Članak 7.

(1) Za lov TUNE (Thunnus thynnus), IGLUNA (Xiphias gladius) i IGLANA (Tetrapturus belone) u
rekreacijskom ribolovu obvezna je posebna dozvola.

(2) Posebna dozvola iz stavka 1.
ovoga članka izdaje se na rok od jednog (1), tri (3) sedam (7) i trideset (30)
dana.

(3) Visina naknade za posebnu
dozvolu iz stavka 1. i 2. ovoga članka utvrđuje se u iznosu od:

– 120,00 kuna za dozvolu za jedan
(1) dan,

– 300,00 kuna za dozvolu za tri
(3) dana,

– 600,00 kuna za dozvolu za sedam
(7) dana i

– 1.500,00 kuna za dozvolu za
trideset (30) dana.

Članak 8.

(1) Ovlaštenici posebne dozvole
iz članka 7. stavka 1. ovoga Pravilnika smiju rabiti samo sljedeće vrste i
količine ribolovnih alata:

1. ukupno do dva (2) komada
odmeta sa najviše po jednom (1) udicom na svakom odmetu;

2. ukupno do dva (2) komada
povlačnih povraza – panula;

(2) Osoba koja obavlja ribolov iz
stavka 1. ovoga članka smije dnevno uloviti jedan primjerak tune, igluna ili iglana.

Članak 9.

(1) Dozvole za obavljanje
rekreacijskog ribolova na moru prodaju Područne jedinice Ministarstva
poljoprivrede, šumarstva i vod­noga gospodarstva (u tekstu koji slijedi:
područna jedinica).

(2) Dozvole za obavljanje
rekreacijskog ribolova na moru mogu u ime Ministarstva poljoprivrede, šumarstva
i vodnoga gospodarstva (u tekstu koji slijedi: Ministarstvo) prodavati pravne i
fizičke osobe koje za to ovlasti ministar poljoprivrede, šumarstva i vodnoga
gospodarstva (u tekstu koji slijedi: ovlaštena osoba), te temeljem ovlaštenja
sklope ugovor s Ministarstvom o prodaji dozvola.

(3) Godišnja dozvola za HRVI
prodat će se uz predočenje rješenja o statusu.

Članak 10.

(1) Ovlaštenici posebne dozvole
iz članka 7. stavka 1. ovoga Pravilnika obvezni su, u roku od tri (3) dana
nakon ulova, dostaviti Ministarstvu izvješće o ulovu na evidencijskom listiću koji
se ovlašteniku izdaje uz dozvolu.

(2) Izvješće o ulovu iz stavka 1.
ovoga članka dostavlja se poštom Ministarstvu ili osobno najbližoj područnoj
jedinici ili ovlaštenoj osobi kod koje je dozvola kupljena.

(3) Ovlaštena osoba je obvezna
izvješće o ulovu dostaviti poštom Ministarstvu ili predati najbližoj područnoj
jedinici u roku od 7 dana od preuzimanja izvješća.

Članak 11.

Datumi upisani u dozvolama
označavaju početak i završetak prava obavljanja rekreacijskog ribolova:

– od 00.00 sati do 24.00 sata kod
dozvola za jedan dan;

– od 00.00 sati prvog datuma
(početak ribolova) do 24.00 sata zadnjeg datuma (završetak ribolova) kod
dozvola za tri dana, za sedam dana i za trideset dana i

– od 00.00 sati 1. siječnja
(početak ribolova) do 24.00 sata 31. prosinca (završetak ribolova) kod godišnje
dozvole.

Članak 12.

(1) Dozvola se sastoji od prednje
strane i poleđine dimenzija 14 × 10,5 cm.

(2) Svaka strana dozvole
podijeljena je na dvije stranice, dimenzija 7 × 10,5 cm.

(3) Na prednjoj strani dozvole su
stranice označene brojevima 1 i 3, a na poleđini su stranice označene brojevima
2 i 4.

Članak 13.

Na obrascu svih vrsta dozvola, na
stranicama 1 i 3 od vrha prema dnu otisnut je tekst sljedećeg sadržaja:

– grb Republike Hrvatske u boji;

– naziv Ministarstva;

– naziv dozvole;

– tekuća kalendarska godina i rok
na koji se dozvola izdaje;

– serijski broj dozvole;

– cijena dozvole.

Članak 14.

(1) Na obrascu svih vrsta dnevnih
i višednevnih dozvola za rekreacijski ribolov na moru i posebnih dozvola iz
članka 7. stavka 1. ovoga Pravilnika, na stranicama 2 i 4 od vrha prema dnu
otisnuto je šest vodoravnih crta i pravokutnik u kojem je mjesto za pečat i
potpis prodavača.

(2) Na vodoravne crte se upisuju
sljedeći podaci:

– ime i prezime ovlaštenika;

– državljanstvo;

– prebivalište;

– broj osobne iskaznice ili broj
putovnice ovlaštenika;

– mjesto i datum (dan, mjesec i
godina) kada je dozvola prodana ovlašteniku;

– tko je prodao dozvolu
ovlašteniku.

Članak 15.

(1) Na obrascu svih vrsta
godišnjih dozvola za rekreacijski ribolov na moru na stranicama 2 i 4 od vrha
prema dnu otisnuto je pet vodoravnih crta i pravokutnik u kojem je mjesto za
pečat i potpis prodavača.

(2) Na vodoravne crte se upisuju
sljedeći podaci:

– ime i prezime ovlaštenika;

– prebivalište;

– broj osobne iskaznice ili broj
putovnice ovlaštenika;

– mjesto i datum (dan, mjesec i
godina) kada je dozvola prodana ovlašteniku;

– tko je prodao dozvolu
ovlašteniku.

Članak 16.

(1) O izdanim dozvolama vodi se
središnja evidencija u Ministarstvu.

(2) Djelatnici područnih
jedinica, odnosno pravnih i fizičkih osoba, koje u ime i za račun Ministarstva
prodaju dozvole, na obrazac dozvole upisuju podatke ovlaštenika.

(3) Podaci u obrascu dozvole
ispunjavaju se pisaćim strojem ili rukom tiskanim slovima.

(4) Jedan dio obrasca dozvole
pripada ovlašteniku a drugi dio na kojem je dijagonalno otisnuta crvena crta
dostavlja se Ministarstvu.

(5) Dio ispunjenog obrasca
dozvole, koji se izdaje ovlašteniku, mora biti plastificiran
– laminiran.

Članak 17.

(1) Obrasci dnevnih i višednevnih
dozvola za obavljanje rekreacijskog ribolova na moru tiskaju se na svjetlozelenom kartonu.

(2) Obrasci godišnjih dozvola za
obavljanje rekreacijskog ribolova na moru tiskaju se na svjetlooker
kartonu.

(3) Obrasci dozvola za lov tuna,
igluna i iglana u rekreacijskom ribolovu tiskaju se
na bijelom kartonu.

(4) Izgled i sadržaj obrazaca
dozvola tiskan je uz ovaj Pravilnik i čini njegov sastavni dio (Prilozi od 1.
do 3.).

Članak 18.

(1) Umjetna rasvjeta (feral) u obavljanju
rekreacijskog ribolova na moru smije se rabiti samo kod ribolova ostima i kod
ribolova s kukom za lov glavonožaca.

(2) U rekreacijskom ribolovu
ostima uz uporabu umjetne rasvjete (ferala) zabranjeno je rabiti plovilo s
ugrađenim staklom na dnu ili druge naprave pomoću kojih je moguće gledati pod
vodom.

(3) U rekreacijskom ribolovu
ostima uz uporabu umjetne rasvjete (ferala) plovilo se smije pokretati samo uz
uporabu vesala.

(4) Uporaba umjetne rasvjete u
lovu glavonožaca s kukom u rekreacijskom ribolovu zabranjena je od 1. ožujka do
31. kolovoza.

(5) Rekreacijski ribolov na moru
zabranjeno je obavljati u lukama i lučicama, te na plažama i kupalištima u
vremenu od 1. svibnja do 1. listopada.

Članak 19.

Ukoliko način na koji se smije
obavljati rekreacijski ribolov i/ili rabiti ribolovni alati i oprema kod
obavljanja rekreacijskog ribolova na moru nije propisan ovim Pravilnikom,
primjenjuju se odredbe Zakona o morskom ribarstvu i propisa donesenih na
temelju njega koji se odnose na način uporabe i namjenu ribolovnih alata i
opreme koja se smije rabiti kod obavljanja gospodarskog ribolova na moru.

Članak 20.

Danom stupanja na snagu ovoga
Pravilnika prestaje važiti Pravilnik o rekreacijsko-športskom ribolovu na moru
(»Narodne novine«, br. 118/01, 4/02 i 3/03).

Članak 21.

Ovaj Pravilnik stupa na snagu 1.
siječnja 2006. godine.

Klasa: 011-02/05-01/58

Urbroj:
525-1-05-1

Zagreb, 11. studenoga 2005.

Ministar

**Petar Čobanković**, v. r.

PRILOG 1. izgled (A i B) i
sadržaj (C) dnevne (1) i višednevnih dozvola (2; 3 i 4) za rekreacijski ribolov
na moru

*A -prednja strana obrasca dozvole*

![](dodatni/355968.gif)

*B - poleđina obrasca dozvole*

![](dodatni/355969.gif)

C - sadržaj pojedinih dnevnih i
višednevnih dozvola otisnut je kako slijedi:

|  |  |  |  |  |
| --- | --- | --- | --- | --- |
|  | 1 | 2 | 3 | 4 |
| (\*) | ZA JEDAN DAN | ZA TRI DANA | ZA SEDAM DANA | ZA TRIDESET DANA |
| (\*\*) | VRIJEDI NA DAN | VRIJEDI ZA RAZDOBLJE | VRIJEDI ZA RAZDOBLJE | VRIJEDI ZA RAZDOBLJE |
| (\*\*\*) | \_\_\_\_\_\_\_\_\_\_\_  (dan, mjesec) | Od \_\_\_\_\_\_ do \_\_\_\_\_\_\_ | Od \_\_\_\_\_\_ do \_\_\_\_\_\_\_ | Od \_\_\_\_\_\_do \_\_\_\_\_\_\_ |
| (\*\*\*\*) | 60,00 kuna | 150,00 kuna | 300,00 kuna | 700,00 kuna |

PRILOG 2.: Izgled (A i B) i
sadržaj (C) godišnjih dozvola za rekreacijski ribolov na moru

*A -prednja strana obrasca dozvole*

![](dodatni/355970.gif)

*B - poleđina obrasca dozvole*

![](dodatni/355971.gif)

C - sadržaj pojedinih godišnjih
dozvola otisnut je kako slijedi:

|  |  |  |  |
| --- | --- | --- | --- |
|  | 1 | 2 | 3 |
| (\*) | za HRVI; osobe do 18 godina; za umirov­ljenike i osobe starije od 60 godina | za osobe od 19 do 59 godina | za osobe s navršenih 65 godina s prebivalištem na otocima i poluotoku Pelješcu |
| (\*\*) | Cijena: 100,00 kuna | Cijena: 500 kuna | bez naknade |

PRILOG
3.:     Izgled (A i B) i sadržaj (C) dnevne (1) i
višednevnih dozvola (2; 3 i 4) za lov tune (Thunnus thynnus), igluna (Xiphias gladius) i iglana (Tetrapturus belone)

*A - prednja strana obrasca dozvole*

![](dodatni/355972.gif)

*B – poleđina obrasca dozvole*

![](dodatni/355973.gif)

C - sadržaj pojedinih dnevnih i
višednevnih dozvola otisnut je kako slijedi:

|  |  |  |  |  |
| --- | --- | --- | --- | --- |
|  | 1 | 2 | 3 | 4 |
| (\*) | ZA JEDAN DAN | ZA TRI DANA | ZA SEDAM DANA | ZA TRIDESET DANA |
| (\*\*) | VRIJEDI NA DAN | VRIJEDI ZA RAZDOBLJE | VRIJEDI ZA RAZDOBLJE | VRIJEDI ZA RAZDOBLJE |
| (\*\*\*) | \_\_\_\_\_\_\_\_\_\_\_  (dan, mjesec) | Od \_\_\_\_\_\_do \_\_\_\_\_\_\_ | Od \_\_\_\_\_\_do \_\_\_\_\_\_\_ | Od \_\_\_\_\_\_do \_\_\_\_\_\_\_ |
| (\*\*\*\*) | 120,00 kuna | 300,00 kuna | 600,00 kuna | 1.500,00 kuna |

Pravilnik, NN 137/2005-2569